hotchpotch/miracl-hf-unified huggingface dataset:
Yleisvenäläinen kansanrintama
Yleisvenäläinen kansanrintama (venäjäksi Общероссийский народный фронт,"ONF") on 
poliittinen järjestö, jonka tarkoituksena on tukea Venäjän hallitusta ja kehittää Venäjää eteenpäin. Liike perustettiin duumanvaaleja varten. Vladimir Putin perusti liikkeen ollessaan pääministerinä 6. maaliskuuta 2011. Liikkeeseen kuuluu Yhtenäinen Venäjä, muita puolueita, kauppayhteenliittymiä ja nuorten, naisten ja veteraanien järjestöjä.
Kahden vuoden päästä liike valitsi Putinin johtajakseen.
Brittiläisen journalisti Steve Rosenbergin mukaan ONF:n on tarkoitus korvata
Yhtenäinen Venäjä.
ONF:aa oli perustamassa 480 henkilöä, joukossa kauppayhteenliittymien aktivisteja, työläisiä, maanviljelijöitä, tiedemiehiä, kulttuurityöntekijöitä, urhelijoita, terveydenhuollon henkilöstöä ja poliitikkoja.
Perustettaessa Putin sanoi, että ONF:n on tarkoitus tarjota Yhtenäiselle Venäjälle uusia ideoita, ajatuksia ja henkilöitä. Putin sanoi, että muut kuin Yhtenäinen Venäjä voivat 
järjestön avulla nimittää Yhtenäinen Venäjä-puoleen ehdokaslistoille omia edustajiaan.
Liikeen johtoon Putin nimitti hallituksen henkilöstöpäällikkö Vlatseslav Volodinin. 12. kesäkuuta 2013 ONF valitsi Putinin johtajakseen.
Liike on ideologialtaan keskusta-oikeistolainen, valtion roolia kannattava ja konservatiivinen.
Venäjän kohtalosta ja puolustamisesta kiinnostunut liike ajaa ilmoitustensa mukaan mm. Venäjän yhtenäisyyttä, kansan tukea nykyiselle hallitukselle, perhearvoja, nopeaa talouskasvua ja voimakasta valtiota jolla on vahva talous. 4. joulukuuta 2013 pidetyssä konferenssissa puhuttiin terveydenhuollon, talouden, yhteiskunnan palvelujen, koulutuksen ja kulttuurin uudistuksista.
'*Yhtenäinen Venäjä ja sen nuorisojärjestö
Luettelo televisiosarjan Unelmahäät jaksoista
Unelmahäät (aiemmin Satuhäät) on suomalainen tositelevisiosarja, jotan kuvattu yhteensä kaksitoista kautta, Viimeisin kausi alkoi keväällä 2018.
1. tuotantokausi alkoi 25. helmikuuta 2005.
2. tuotantokausi alkoi 17. maaliskuuta 2006.
3. tuotantokausi alkoi 17. toukokuuta 2007.
4. tuotantokausi alkoi 15. tammikuuta 2009.
5. tuotantokausi alkoi 7. tammikuuta 2010.
6. tuotantokausi alkoi 13. tammikuuta 2011.
7. tuotantokausi alkoi 23. tammikuuta 2012.
8. tuotantokausi alkoi 7. tammikuuta 2013.
9. tuotantokausi alkoi 13. tammikuuta 2014.
10. tuotantokausi alkoi 23. helmikuuta 2015.
11. tuotantokausi alkoi 28. maaliskuuta 2016.
2channel
2channel ("2ちゃんねる ni channeru", lyhyesti 2ch) on japanilainen tekstifoorumi. Vuonna 2007 sivustolle lähetettiin 2.5 miljoonaa viestiä joka päivä. Sivustolla on yli 200 000 rekisteröitynyttä käyttäjää. Vuonna 1999 perustetulla sivustolla on valtava suosio japanilaisten keskuudessa.
Vuonna 2008 sivusto tuotti 100 miljoonaa Japanin jeniä (alle miljoona dollaria) perustajalleen Hiroyuki Nishimuralle, joka on myös kuvafoorumi 4chanin nykyinen omistaja.
Sivustoa ollaan kuvailtu "Japanin suurimpana Internet-yhteisönä, jolla on noin 10 miljoonaa päivittäistä vierailijaa". Sivuston aiheita ovat mm. henkilökohtaiset ongelmat, roskaruoka, urheilu, rāmen ja pornografia. Lisäksi sivustolla on PDF- ja ZIP- tiedostojen lataamisalue. Sivustolle voi kirjoittaa viestejä vain japanilaisista IP-osoitteista.
UE Santa Coloma
Unió Esportiva Santa Coloma on jalkapalloseura Santa Coloman kylästä, Andorra la Vellasta, Lounais-Andorrasta. Se pelaa Andorran korkeimmalla sarjatasolla Primera Divisióssa. Seura on perustettu 23. syyskuuta 1986.
Santa Coloma pääsi kaudella 2010–11 ensimmäistä kertaa Euroopan sisäisiin kilpailuihin, kun se sai paikan Eurooppa-liigan ensimmäiseltä karsintakierrokselta. Tällöin se hävisi montenegrolaiselle FK Mogrenille yhteismaalein 5–0. Seuraavalla kaudella Santa Coloma hävisi samassa vaiheessa unkarilaiselle Paksille yhteismaalein 5–0. Kaudella 2012–2013 Santa Coloma hävisi Eurooppa-liigan ensimmäisellä karsintakierroksella alankomaalaiselle Twentelle yhteismaalein 9–0. Seuraavalla kaudella samassa vaiheessa Santa Coloma hävisi bosniajahertzegovinalaiselle HŠK Zrinjski Mostarille 4–1. Kaudella 2014–2015 makedonialainen FK Metalurg Skopje pudotti Santa Coloman yhteismaalein 5–0 Eurooppa-liigan ensimmäisellä karsinta kierroksella.
FC Ordino
Futbol Club Ordino on jalkapalloseura Ordinon kunnasta Pohjois-Andorrasta. Ordino pelaa Andorran korkeimmalla sarjatasolla Primera Divisióssa.
ISO 3166-2:SC
ISO 3166-2:SC on ISO-standardointijärjestön standardi, joka määrittää geokoodit Seychelleille. ISO 3166-2:SC on ISO 3166-2 -standardin osajoukko, joka määrittää 25 alueen koodit.
Koodin ensimmäinen osa on ISO 3166-1 -standardin mukainen Seychellien maakoodi ”SC” ja toinen osa on aluekohtainen numero.
Joonas Vahtera
Joonas Vahtera (s. 6. tammikuuta 1996 Vaasa) on suomalainen jalkapalloilija, joka edustaa Veikkausliigassa pelaavaa Vaasan Palloseuraa. Hän on pelipaikaltaan hyökkäävä keskikenttäpelaaja.
Vahtera on Vasa IFK:n ja Vaasan Palloseuran kasvatti. Hän siirtyi VPS:sta alkukaudella 2014 VIFK:n riveihin Kakkoseen. Vahtera oli ensimmäisellä kaudellaan mukana voittamassa Kakkosen länsilohkoa, mutta VIFK hävisi nousukarsinnoissa PS Kemi Kingsiä vastaan. VIFK nousi kuitenkin Ykköseen täydennysmenettelyn kautta ja Vahtera teki ensiesiintymisensä toiseksi korkeimmalla sarjatasolla kaudella 2015. Hän joutui kuitenkin viettämään puolet kaudesta loukkaantuneena keväällä sattuneen solisluun murtuman johdosta. Kaudeksi 2016 hän palasi VPS:n riveihin yksivuotisella sopimuksella. Vahtera teki pääsarjadebyyttinsä huhtikuussa 2016 Helsingin Jalkapalloklubia vastaan.
Vahtera edusti Suomen poikamaajoukkueita kahdeksan kertaa 2011–2014.
ISO 3166-2:TO
ISO 3166-2:TO on ISO-standardointijärjestön standardi, joka määrittää geokoodit Tongalle. ISO 3166-2:TO on ISO 3166-2 -standardin osajoukko, joka määrittää viiden alueen koodit.
Koodin ensimmäinen osa on ISO 3166-1 -standardin mukainen Tongan maakoodi ”TO” ja toinen osa on aluekohtainen numero.
Kazakstanin keskusvaalilautakunta
Kazakstanin keskusvaalilautakunta on valtakunnallinen lautakunta, joka järjestää kazakstanin valtiolliset vaalit. Valtakunnallinen keskusvaalilautakunta, joka voi olla monipuolueinen jäsenistöltään, on yleinen tapa entisessä Neuvostoliitossa järjestää vaalit esimerkiksi hallituksesta ja hallituspuolueista riippuvaisen oikeusministeriön asemesta. Suomessa vaalit järjestää ja johtaa oikeusministeriö. Keskuvaalilautakunnan jäseniä ovat puheenjohtaja Kyandyk Turvankulov, Vladimir Karlovitš Foos, Bahyt Sarsenbajevitš Meldešov, Tatjana Vitaljevna Ohlopkova, Marat Aldangorovitš Sarsebajev ja Ljassat Žalynylyzkyzy Suleimen.
Karl Johan Fagerström
Karl Johan Fagerström (4. maaliskuuta 1751 Vähäkyrö – 15. huhtikuuta 1799 Tukholma) oli suomalainen juristi, valtiopäivämies ja pormestari.
Fagerströmin vanhemmat olivat rykmentinpastori Karl Fagerström (1718-1752) ja Katarina Nyholm. Hän pääsi ylioppilaaksi Turussa 1766. Fagerström opiskeli oikeustiedettä Turun akatemiassa valmistuen filosofian kandidaatiksi ja maisteriksi 1769. Hän oli auskultanttina Turun ja Vaasan hovioikeuksissa.
Fagerström toimi Vaasan läänin varalääninsihteerinä ja Vaasan hovioikeuden varanotaarina. Hän oli Vaasan pormestarina vuodesta 1779 ja Oulun pormestarina vuodesta 1788. Hän oli myös oikeusrevision sihteerinä Tukholmassa ja hän toimi syyttäjänä kuningas Kustaa III:n murhaajia vastaan pidetyssä oikeudenkäynnissä. Fagerström oli lisäksi yleisen valmistelukunnan ja valtiovelkakonttorin jäsenenä. Hän osallistui valtiopäiville 1786, 1789 ja 1792.
Fagerström oli naimisissa Beata Katarina Fahlénin (k. 1802) kanssa. Heidän poikansa oli Viipurin hovioikeuden hovioikeudenneuvos ja varapresidentti Anton Erik Fagerström (1786-1863).
First Quantum Minerals
First Quantum Minerals Ltd. (FQM) on kanadalainen kaivos- ja metallialan yritys, jolla on kaivoksia Australiassa, Espanjassa, Mauritaniassa, Sambiassa, Suomessa ja Turkissa. Yhtiö valmistelee lisäksi kaivoshankkeita Afrikassa ja Etelä-Amerikassa. Sen tärkein tuote on kupari.
Suomessa FQM:n tuotantopaikkoja ovat Pyhäsalmen kaivos Pyhäjärvellä ja Kevitsan kaivos Sodankylässä, jonka se ilmoitti maaliskuussa 2016 myyvänsä ruotsalaiselle Bolidenille.. Pyhäsalmen kaivos tuli FQM:lle sen ostettua vuonna 2013 kanadalaisen Inmet Mining Corp -kaivosyhtiön.
Noin sadasta yhtiöstä muodostuvan FQM:n emoyhtiö on listattu Lontoon, Lusakan ja Toronton pörsseihin. Ostettuaan Inmet Miningin se ilmoitti tavoitteekseen päästä vuoteen 2018 mennessä 1,3 miljoonan kuparitonnin vuosituotantoon, jolloin siitä tulisi yksi maailman viidestä suurimmasta kuparintuottajasta.
ISO 3166-2:TV
ISO 3166-2:TV on ISO-standardointijärjestön standardi, joka määrittää geokoodit Tuvalulle. ISO 3166-2:TV on ISO 3166-2 -standardin osajoukko, joka määrittää yhden kaupungin (Funafuti) ja kuuden atollin koodit.
Koodin ensimmäinen osa on ISO 3166-1 -standardin mukainen Tuvalun maakoodi ”TV” ja toinen osa on kolmikirjaiminen aluekohtainen tunnus.
Dragan Labović
Dragan Labović (, s. 20. huhtikuuta 1987 Prokuplje) on serbialainen koripalloilija, joka on edustanut vuodesta 2015 lähtien suomalaista BC Nokiaa.
Labović varttui KK Zdravljen juniorijoukkueissa ja debytoi seuran edustusjoukkueessa kaudella 2001–2002. Kaudeksi 2002–2003 Labović siirtyi FMP:n organisaatioon ja pelasi siellä lähes yhtäjaksoisesti vuoden 2009 loppuun asti. Kauden 2005–2006 hän vietti kuitenkin Borac Čačakissa.
FMP:n ja Labovićin välinen pelaajasopimus purettiin joulukuussa 2009, jolloin hän siirtyi kuukautta myöhemmin ensimmäistä kertaa ulkomaille ja allekirjoitti sopimuksen kreikkalaiseen Thsessaloniki Arisiin. Ainoastaan kaksi kuukautta tämän jälkeen, maaliskuussa 2010, hän siirtyi loppukaudeksi saksalaiseen Skyliners Frankfurtiin.
Kaudet 2010–2013 Labović vietti Venäjällä ja alkukauden 2013–2014 puolalaisessa AZS Koszalinissa. Tammikuussa 2014 hän siirtyi Turkin liigan Aliağa Petkimiin, josta hän siirtyi huhtikuussa 2014 edelleen libanonilaiseen Al Riyadiin.
Labović aloitti kauden 2014–2015 Romanian Asesoft Ploieștissa, mutta lähti joukkueesta helmikuussa 2015. Kauden 2015–2016 hän aloitti turkkilaisessa İstanbul BB:ssä, mutta pelasi ainoastaan neljä peliä. Joulukuussa 2015 Labović siirtyi BC Nokialle.
Maajoukkuetasolla Labović on edustanut maansa alle 16-, 18- sekä 20-vuotiaiden maajoukkueita. Hän voitti alle 16-vuotiaiden EM-kultaa vuonna 2003, alle 18-vuotiaiden EM-kultaa vuonna 2005 sekä alle 20-vuotiaiden EM-kultaa vuonna 2006.
Aikuismaajoukkueissa Labović edusti Serbiaa vuoden 2007 EM-kilpailuissa.
Kazakstanin parlamentti
Kazakstanin parlamentti koostuu Kazakstanin perustuslain mukaan kahdesta kamarista, mažiliksesta, joka toimii valtiopäivien alahuoneena ja senaatista. Länsimaisessa englanninkielisessä joukkotiedottamisessa usein viitataan pelkkään mažilikseen, kun tarkoitetaan parlamenttia tai parlamenttivaaleja, kun taas kazakstanilaisessa lainsäädännössä mažilikseen viitataan parlamentin osana, "parlamentin mažiliksena". Kazakstanissa senaattiin puolestaan viitataan pelkkänä senaattina esittämättä mažiliksen tapaan, että se olisi "parlamentin senaatti". 98 yleisillä vaaleilla valitun mažiliksen valtiopäiväedustajan lisäksi Kazakstanin presidentin puheenjohtaman Kazakstanin kansan kokous äänestää yhdeksästä muusta valtiopäiväedustajasta. Näin ollen nämä Kazakstanin vähemmistökansallisuuksia edustaviksi tarkoitetut valtiopäiväedustajat ovat yhdessä suurempi yhdeksän valtiopäiväedustajan joukko kuin yleensä hallituksen myönteiset oppositiopuoluee, joiden kummankin edustajamäärä erikseen on noin seitsemän viime vuosien vaaleissa.
Mažilikseen valitaan yleisellä valtakunnallisella puoluelistavaalilla 98 valtiopäiväedustajaa siten, että ehdokkaat ovat puoluevaalilistalla aakkosjärjetyksessä. Koska ehdokkaita voi olla enemmän kuin 98, ei suurimmankaan puolueen osalta äänestäjä voi tietää etukäteen, missä järjestyksessä puoluevaalilistalla ehdokkaat valittaisiin riippuen siitä, miten suuren määrän ääniä puolue saa. Vaaleissa saadun äänimäärän mukaan suhteellisen vaalitavan perusteella puolue itse määrää, ketkä pääsevät valtiopäiväedustajiksi äänestäjistä riippumatta.
Mažiliksen valtiopäiväedustajuuden menettää, jos eroaa tai tulee erotetuksi puolueestaan tai jos puolue lakkautetaan. Näin tavallaan puolueella, joka voi erottaa valtiopäiväedustajan jäsenyydestään, on imperatiivinen mandaatti lakkauttaa vaalien tuloksena syntynyt valtiopäiväedustajan valta.
Senaatin osalta valitaan vaaleissa kaksi senaattoria jokaiselta Kazakstanin alueelta, alueen veroisesta tasavallan tasoisesta kaupungista sekä tasavallan pääkaupungista, joka myös on alueen veroinen tasavallan tasoinen kaupunki. Alueen veroiset kaupungit eivät kuulu mihinkään alueeseen, joten niissä ei käydä koskaan aluevaaleja. Näiden 28 vaalilla valitun senaattorin lisäksi Kazakstanin presidentti nimittää 15 senaattoria siksi, että perustuslain mukaan maan hallitus voisi tukea senaatissa kansallis-kulttuurisia ja muita merkittäviä yhteiskunnallisia intressejä. Kazakstanin presidentillä on oikeus ennenaikaisesti erottaa nimittämänsä senaattori.
Nils Celsius
Nils Celsius (29. marraskuuta 1739 Huittinen – 19. heinäkuuta 1800 Oulu) oli suomalainen asianajaja, kauppiasporvari, raatimies ja Oulun pormestari.
Celsiuksen vanhemmat olivat Porin läänin jalkaväkirykmentin sotatuomari Johan Magnus Celsius (k. 1742) ja Kristina Idman. Hän pääsi ylioppilaaksi Turussa 1758. Celsius opiskeli oikeustiedettä Turun akatemiassa ja hän oli auskultanttina Turun hovioikeudessa 1759.
Celsius toimi Turun hovioikeudessa ylimääräisenä kanslistina vuodesta 1762 ja varanotaarina vuodesta 1764. Hän toimi asianajajana vuodesta 1767 ja oli kauppiasporvarina Oulussa. Celsius oli Oulussa raatimiehenä vuodesta 1784, Oulun pormestarina 1786–1788 ja varapormestarina vuodesta 1793.
Celsius oli naimisissa Katarina Brandbergin (k. 1795) kanssa jonka isä oli oululainen kauppias, raatimies Johan Brandberg (1722–1800).
Palais Brongniart
Palais Brongniart (aiemmin myös "Palais de la Bourse") on Pariisin 2. arrondissementissa sijaitseva rakennus, jossa Pariisin pörssi toimi vuosina 1826–1987. Rakennus on nimetty sen suunnitelleen arkkitehdin Alexandre-Théodore Brongniartin mukaan. Rakennuksen julkisivua kiertää pitkä sarja korinttilaisia pylväitä.
Määräyksen pörssitalon rakentamiseen antoi alkujaan Napoleon vuonna 1807. Pariisin pörssillä ei sitä ennen ollut omaan käyttöön rakennettuja tiloja. Brongniartin kuoltua vuonna 1813 suunnittelutöitä jatkoi arkkitehti Éloi Labarre. Uusklassista tyyliä edustava rakennus valmistui ja otettiin käyttöön vuonna 1826. Alkuvuosina rakennuksessa toimivat Pariisin pörssin ohella myös Pariisin kauppaoikeus ja kauppakamari. Talon nurkilla sijaitsevat allegoriset patsaat pystytettiin 1851–1852 ja rakennusta täydennettiin vuonna 1907 valmistuneilla lisäsiivillä.
Palais Brongniart oli yli 150 vuoden ajan Ranskan pörssikaupan keskus. Siirtyminen tietokoneilla käytävään interaktiiviseen osakekauppaan teki tilojen alkuperäisen käyttötarkoituksen tarpeettomaksi, ja pörssisali suljettiin heinäkuussa 1987. Palais Brongniartin tiloja on sen jälkeen vuokrattu erilaisiin tilaisuuksiin. Tiloihin perustettiin myös pörssin historiaa esittelevä galleria, joka ei kuitenkaan ole ollut avoinna yleisölle vuoden 2008 jälkeen.
Samuel Heikel
Samuel Heikel (7. joulukuuta 1739 Oulu – 16. joulukuuta 1786 Oulu) oli suomalainen kaupunginnotaari ja Oulun pormestari.
Heikelin vanhemmat olivat oululainen kauppias Jakob Heikkilä (k. 1768) ja Maria Samuelsdotter Junttila. Hän kävi Oulun triviaalikoulua ja pääsi ylioppilaaksi Uppsalassa 1758 ja Turussa 1762.
Heikel toimi Oulun kaupunginnotaarina vuodesta 1764 ja Oulun pormestarina vuodesta 1777.
Samuel Heikel oli naimisissa 1763–1775 Maria Siniuksen (k. 1775) kanssa tämän toisessa avioliitossa ja vuodesta 1776 Maria Katarina Appelstubben (k. 1823) kanssa. Hänen poikiaan olivat oululainen raatimies, varatuomari Gustaf Vilhelm Heikel (1777–1823), Rovaniemen kirkkoherra Pehr Samuel Heikel (1782–1862) ja Oulun laamannikunnan laamanni Carl Johan Heikel (1786–1850).
Felipe Ramos
Felipe de Jesús Ramos Rizo (s. 10. maaliskuuta 1963 Mexico City) on meksikolainen jalkapalloerotuomari, joka toimi kansainvälisen jalkapalloliiton FIFA:n virallisena tuomarina vuodet 1997–2008.
Ramos toimi tuomarina vuoden 2000 kesäolympialaisten miesten jalkapalloturnauksen finaalissa, jossa kohtasivat Kamerun ja Espanja. Hän antoi tuossa ottelussa punaisen kortin Espanjan Gabrille ja José Marille. Vuoden 2002 MM-kilpailuissa Ramos tuomitsi kolme ottelua, mukaan lukien Englannin ja Brasilian välisen puolivälieräottelun, jossa hän antoi punaisen kortin Brasilian Ronaldinholle.
Ramos on 181 senttimetriä pitkä ja painoi aktiiviurallaan 81 kilogrammaa.
Josef Klovensich
Josef Kluwensich, myöhemmin Klowensich tai Klovensich (noin 1676 – 27. kesäkuuta 1740 Oulu) oli suomalainen pormestari ja valtiopäivämies.
Klovensichin vanhemmat olivat entinen kihlakunnantuomari Henrik Kluwensich ja Susanna Josefsdotter Mathesius. Hän kävi pääsi ylioppilaaksi Turussa 1691 ja Uppsalassa 1696.
Klovensich toimi Pohjanmaan pohjoisen kihlakunnan notaarina vuodesta 1703 ja manttaalikomissaarina vuodesta 1705 sekä vt. tuomarina vuodesta 1707. Hän oli Kruunupyyn hospitaalin taloudenhoitajana vuodesta 1712 ja oli isonvihan aikana paossa Ruotsissa. Klovensich toimi sitten Uudenkaarlepyyn pormestarina vuodesta 1719 ja Oulun pormestarina vuodesta 1726. Hän oli Uudenkaarlepyyn ja Oulun edustajana valtiopäivillä 1726–1727.
Klovensich oli naimisissa vuoteen 1729 saakka Maria Jakobsdotter Haakin (k. 1729) kanssa tämän toisessa avioliitossa ja sen jälkeen vuoteen 1738 saakka Brita Hillerin (k. 1738) kanssa tämän toisessa avioliitossa.
Olympialaisten mitalitaulukko
Kansainvälinen olympiakomitea on järjestänyt kesäolympialaisisa vuodesta 1896 ja talviolympialaisia vuodesta 1924. Olympialaiset on jäänyt pitämättä sotien vuoksi vuosina 1916, 1940 ja 1944.
Ennen vuoden 2016 kesäolympialaisia on kesäolympialaiset järjestetty 30 kertaa, ja talviolympialaiset 22 kertaa. Vuoden 1906 väliolympialaisia KOK ei laske virallisiksi, eikä näiden kisojen mitaleita ole huomioitu KOK:n tilastoissa. KOK ei myöskään julkaise virallisia tilastoja olympialaisen mitalitaulukoista, vaan taulukot on laskettu yhdistämällä yksittäisten olympialaisten mitalitilastot.
Esaias Groop
Esaias Groop (27. huhtikuuta 1675 Vaasa – 24. huhtikuuta 1726 Oulu) oli suomalainen kruununvouti, pormestari ja valtiopäivämies.
Groopin vanhemmat olivat vaasalainen vaskiseppä Olof Esaiasson Groop (k. 1681) ja Elisabet Kaspersdotter Martzan. Hän kävi pääsi ylioppilaaksi Turussa 1696.
Groop toimi selvityskomissaarina vuodesta 1701 ja Uudenkaarlepyyn kaupunginkirjurina ja raatimiehenä vuodesta 1702. Hän oli samalla kaupungin kassanhoitaja ja vt. pormestari vuodesta 1703 lähtien. Tämän jälkeen Groop oli Oulun pohjoisen kihlakunnan kruununvoutina 1703–1706 ja 1709–1713. Hän pakeni isonvihan aikana sotaa Ruotsiin vuonna 1715. Groop oli sitten Oulun vt. pormestarina vuodesta 1717 ja vakinaisena pormestarina vuodesta 1719. Hän oli Uudenkaarlepyyn ja Oulun edustajana valtiopäivillä 1719 ja 1720.
Esaias Groop oli naimisissa vuodesta 1704 Maria Margareta von Streitbachin (k. 1749) kanssa tämän ensimmäisessä avioliitossa.
Tampereen Kansan Teatteri
Tampereen Kansan Teatteri oli syksyn 1900 Tampereella toiminut teatteri. Sen toiminnassa oli mukana Karl Henrik Karlsson (s. 1858), joka perusti tammikuussa 1901 sen jatkajaksi Tampereen Uuden Kansan Teatterin. Hän oli myös sen johtaja, sillä hän oli entinen näyttelijä ja hänellä oli pitkä kokemus teatterialalta. Heinäkuussa 1901 Kansan Lehden yleisönosaston kirjoittaja väitti, että Karlsson olisi rettelöinnin vuoksi erotettu teatterin johtajan tehtävistä, mihin Karlsson vastasi, että koska teatteri perustettiin hänen aloitteestaan, hän omistaa sen ja on sen teatteritoiminnan johtaja. Siten häntä ei voida erottaa tehtävästä.
Teatterin menestys jäi vähäiseksi, vaikka se kävi kiertueillakin, esimerkiksi syksyllä 1902 ympäri Suomen, Raumalla, Porissa, Uudessakaupungissa ja Itä-Suomen kaupungeissa. Karlsson myi teatterin oikeudet johtokunnalle lokakuussa 1902 ja luopui teatterinjohtajan paikasta.
Henrik Forbus
Henrik Forbus (k. 13. maaliskuuta 1681 Oulu) oli suomalainen vouti, raatimies, pormestari ja valtiopäivämies.
Forbuksen vanhemmat olivat oululainen porvari, Iin nimismies Kasper Hansson Forbus (k. 1682) ja Brita Jönsdotter. Hän pääsi ylioppilaaksi Uppsalassa 1647.
Forbus toimi Hailuodon vapaaherrakunnan voutina 1654–1656 ja Iin vapaaherrakunnan voutina vuodesta 1661. Hän oli porvarina Oulussa vuodesta 1663 ja toimi Oulun raatimiehenä vuodesta 1664 ja pormestarina vuodesta 1676. Forbus oli Oulun edustajana valtiopäivillä 1668, 1678 ja 1680.
Henrik Forbus oli naimisissa vuoteen 1663 Brita Larsdotter Carlanderin (k. 1663) kanssa tämän toisessa avioliitossa ja vuodesta 1664 Margareta Larsdotter Lithoviuksen (k. 1731) kanssa. Hänen poikiaan olivat Limingan kirkkoherra Henrik Forbus (1674–1737), vaasalainen raatimies Kasper Forbus (k. 1693) ja Kemin kirkkoherra Lars Forbus (1672–1725).
Freedom Venture
Freedom Venture on suomalais-guyanalaisen poplaulaja Sandhjan 29. huhtikuuta 2016 julkaistu toinen studioalbumi.
Albumin ensimmäinen single ”My Bass” julkaistiin 30. lokakuuta 2015. Kappaleesta on julkaistu Jukka Rouhuvirran ohjaama musiikkivideo, joka on kuvattu Helsingissä Kruunuvuoren huvila-alueella. Albumin toisella singlellä, ”Sing It Awaylla”, artisti edusti Suomea Eurovision laulukilpailussa toukokuussa 2016. Viikkoa ennen albumin julkaisua siltä julkaistiin kolmas single ”Love Me High”.
Jöran Zadler
Jöran Zadler (k. 12. helmikuuta 1689 Oulu) oli suomalainen lainlukija, pormestari ja valtiopäivämies.
Zadlerin vanhemmat olivat Uudenkaarlepyyn triviaalikoulun entinen rehtori, filosofian maisteri Markus Zadelerus (k. 1662) ja Beata Frosterus. Hän kävi Porin triviaalikoulua ja pääsi ylioppilaaksi vuoteen 1664 mennessä.
Zadler toimi Pohjanmaan läänin lääninsihteerinä 1660-luvulla. Hän oli Kokkolan pormestarina 1672–1675, Pohjois-Pohjanmaan lainlukijana 1675–1680, Keski-Pohjanmaan eteläosan lainlukijana 1675–1676 sekä Oulun pormestarina vuodesta 1681. Zadler oli edustajana valtiopäivillä 1672, 1682 ja 1686. Hän kuoli Oulussa helmikuussa 1689 ollessaan matkalla vuoden 1689 valtiopäiville.
Jöran Zadler oli naimisissa Kerstin Michelsdotterin kanssa tämän toisessa avioliitossa, sen jälkeen Karin-nimisen naisen kanssa joka kuoli 1682 ja viimeksi Anna Lundin (k. 1740) kanssa tämän ensimmäisessä avioliitossa. Hänen poikansa kolmannesta avioliitosta oli sotilaspappi Georg Zadler (k. 1713). Jöran Zadlerin kuoltua hänen puolisonsa meni toisen kerran naimisiin Oulun pormestariksi Zadlerin jälkeen tulleen Gabriel Gråån kanssa.
Gabriel Gråå
Gabriel Gråå (noin 1660 – toukokuussa 1715 Piitime, Ruotsi) oli suomalainen notaari, Oulun pormestari ja valtiopäivämies.
Gråån vanhemmat olivat Oulun ja Kajaanin linnojen komendantti Henrik Gråå (k. 1698) ja tämän ensimmäinen puoliso. Hän pääsi ylioppilaaksi Uppsalassa 1676.
Gråå toimi Turun tuomiokapitulin notaarina vuodesta 1688 ja Oulun pormestarina vuodesta 1689. Gråå oli edustajana valtiopäivillä 1693 ja 1697. Hän kuoli isonvihan aikana ollessaan sotaa paossa Ruotsin Piitimessä.
Gabriel Gråå oli naimisissa vuodesta 1689 Anna Lundin (k. 1740) kanssa tämän toisessa avioliitossa. Lund oli ollut aiemmin naimisissa Oulun pormestarin ja lainlukijan Jöran Zadlerin kanssa. Gabriel Gråån poika oli Kristinehamnin koulumestari Gabriel Gråå (1693–1743).
Nauru Phosphate Corporation
Nauru Phosphate Corporation, nykyiseltä nimeltään Republic of Nauru Phosphate eli RONPhos on Naurun valtion omistama yhtiö, joka hallinnoi maan fosfaattivaroja.
Fosfaatin louhinta saarella alkoi vuonna 1907 brittien hallinnan alla. Maan itsenäistyessä vuonna 1968 se perusti oman valtionyhtiön. Vientitulot kasvoivat ja 1980-luvun alussa Nauru oli bkt:lla henkeä kohti mitattuna maailman rikkain maa. Alkuperäiset fosfaattiesiintymät loppuivat 1980-luvulla ja maahan jäivät ympäristöongelmat.
Vuonna 2008 Nauru Phosphate Corporationin tehtävät siirrettiin uudelle yhtiölle nimeltään RONPHOS. Valtion omistama RONPHOS on edelleen Naurun suurin työnantaja. Alkuvuosina sen tuottavuus oli huono. Vuonna 2010 Aasian kehityspankki arvioi, että päällimmäiset fosfaatiesiintymät loppuvat viiden vuoden sisällä, mutta niiden alla olevan toisen kerroksen kaivaminen saattaa olla taloudellisesti kannattavaa, ja siellä riittää materiaalia noin 30 vuodeksi. Yhtiölle hankittiin vuonna 2011 kehityspankin tuella uusi toimitusjohtaja ja kassavirrat paranivat. Siitä lähtien RONPHOS on voinut lyhentää NPC:ltä perimiään velkoja aikataulun mukaisesti.
Kazakstanin puolueet
Kazakstanin puolueet alkoivat muodostua Kazakstanin itsenäistyttyä. Maan ensimmäinen itsenäisyyden aikainen puolue oli Kazakstanin kommunistinen puolue Neuvostoliiton jäljiltä.
Kazakstanin kansan yhtenäisyyden liitto
Kazakstanin kansan yhtenäisyyden liitto oli puolue, joka muodostui helmikuussa 1993, jota johti Kazakstanin kommunistisen puolueen entinen valtakunnallinen johtaja Serik Abrahmanov, joka toimi perustamishetkellä valtiopäiväedustajana ja yrittäjänä. Puolueen puheenjohtajaksi valittiin Nursultan Nazarbajev. Puolueen ensimmäiset toimet 1993-1995 olivat yksityistämistoimia.
Kazakstanin sosialistinen puolue
Kazakstanin sosialistinen puolue oli 7. syyskuuta 1991 Moskovassa 19.-21. elokuuta 1991 tapahtuneen Neuvostoliiton vallankaappausyrityksen jälkeisen Kazakstanin kommunistisen puolueen 18. edustajakokouksen toteuttama nimenmuutos. Lisäksi puolue erosi Neuvostoliiton kommunistisesta puoleesta toteuttaakseen Kazakstanin itsenäisyyttä. Koska Kazakstani sosialistinen puolue ei ollut muuttanut sääntöjensä kommunistista sisältöä, ei Kazakstanin oikeusministeriö aluksi rekisteröinyt puolueen nimenmuutosta. Vasta kun säännöt oli muutettu kommunistisista sosialistisiksi, puolueen muutokset rekisteröitiin.
Kazakstanin agraaripuolue
Kazakstanin agraaripuolue perustettiin 6. tammikuuta 1999. Sen puheenjohtajana toimi valtiopäivien jäsen Romin Madina. Puolue liittyi Otaniin.
Otan
Otan oli Kazakstania nykyisen hallitsevan puolueen, Nur Otanin edeltäjä. Se perustettiin 12. helmikuuta 1999. 1. maaliskuuta 1999 pidettiin ensimmäinen Tasavaltalainen poliittinen puolue Otanin puoluekokous, johon osallistui lähes neljäsataa edustajaa Kazakstanin alueilta, kaupungeista ja piireistä. Mukana oli mm. 17 kansallisuuden edustajat, 104 yrittäjää ja liikemiestä sekä 67 julkisella sektorilla työskentelevää ja 122 valtiolla työssä olevaa. Kokous valitsi yksimielisesti Kazakstanin presidentti Nursultan Nazarbajevin puolueen ensimmäiseksi puheenjohtajaksi.
Puoluetta tukivat Kazakstanin kansan yhtenäisyyden liitto, Kazakstanin demokraattinen puolue ja Kazakstanin liberaali liike, jotka järjestivät yhteisen kokouksen. Lopuksi Otaniin liittyivät Oikeudenmukaisuuden puolue, Kansankooperatiivipuolue ja Tasavaltalainen työn poliittinen puolue.
Ensimmäisissä mažiliksen vaaleissaan 2004 neljästä puolueesta yhdistyneenä Otan sai 60,6 % äänistä ja 42/77 paikkaa. Tuolloin mažilikseen valittiin kymmenen valtiopäiväedustajaa suhteellisella menetelmällä yhdessä koko maan kattavasta vaalipiiristä ja 67 edustajaa enemmistövaalilla pienistä vaalipiireistä.
Kazakstanin kansan yhtenäisyyden puolue
Kazakstanin kansan yhtenäisyyden puolue on Kazakstanin kansan yhtenäisyyden liiton perusteella 1995 perustettu puolue.
Kazakstanin demokraattinen puolue Azat
Kazakstanin demokraattinen puolue Azat , Қазақстанның «Азат» Демократиялық партиясы («Азат» ҚДП), on puolue, joka perustettiin 29. huhtikuuta 2005 nimellä Kazakstanin demokraattinen puolue "Todellinen Akžol" toisen puolueen, Akžolin, jakautuessa. Puolue sai oikeusministeriön puoluerekisteröinnin 17. maaliskuuta 2006. Puolue yhtyi toiseen puolueeseen 24. lokakuuta 2009. .
Stephanorhinus
Stephanorhinus eli Merckin sarvikuonot on sukupuuttoon kuollut sarvikuonosuku jota esiintyi pohjoisessa Euraasiassa pleistoseenikaudella. Lajeilla oli kaksi sarvea ja ne olivat melko suurikokoisia. Suurin laji, metsäsarvikuono ("Stephanorhinus kirchbergensis"), saattoi painaa 3 tonnia ja kasvaa 1,8 - 2 m korkeaksi ja 3,2 - 4 m pitkäksi. Sen kokoa voidaan verrata nykyiseen leveähuulisarvikuonoon. Kaksi lajia, metsäsarvikuono ja arosarvikuono ("Stephanorhinus hemiotechus") kehittyivät luultavasti etruskisarvikuonosta ("Stepahnorhinus etruscus").
Arosarvikuono
Arosarvikuono ("Stephanorhinus hemitoechus") on sukupuuttoon kuollut sarvikuonolaji joka eli Euraasiassa ja Pohjois-Afrikassa. Arosarvikuono eli avoimilla alueilla kun taas toinen laji, metsäsarvikuono ("S. kirchbergensis") eli metsissä. Arosarvikuono eli 781 000 - 12 000 vuotta sitten. Se selvisi siis holoseenikaudelle asti.
Arosarvikuonon pää suuntautui alaspäin, kun taas metsäsarvikuono piti päätänsä huomattavasti korkeammalla. Siitä ja hampaiden muodosta on päätelty että se söi karkeita matalalla olevia kasveja.
Fossiileja on löydetty Saksasta, Italiasta, Marokosta, Espanjasta, Syyriasta ja Isosta-Britanniasta.
Rautanen
Rautanen on suomalainen sukunimi, joka on muun muassa seuraavilla henkilöillä:
Merckinsarvikuono
Merckinsarvikuono ("Dihoplus kirchbergensis") on sukupuuttoon kuollut sarvikuonolaji joka eli Euraasiassa ja Pohjois-Afrikassa pleistoseenikauden lopulla. Se eli samaan aikaan villasarvikuonon kanssa, mutta merckinsarvikuono eli lämpimämmässä ilmastossa.
Merckinsarvikuono eli keski-pleistoseenikaudella aikavälillä MIS 15-13 aina eem-interglasiaalille eli MIS 5e. Lajia esiintyi laajalla alueella Euraasiassa aina Ranskasta Kiinaan. Sen jäännöksiä on löydetty paitsi Ranskasta ja Kiinasta, mutta myös Englannista, Saksasta, Itävallasta, Italiasta, Sloveniata, Kroatiasta, Unkarista, Tšekistä, Slovakiasta, Puolasta, Romaniasta, Moldovasta, Venäjältä, Kazakstanista ja Koreasta. Epävarmoja löytöjä on myös Ukrainasta, Armeniasta, Azerbaidžanista ja Tadžikistanista. Kaiken kaikkiaan löytöjä on tehty huomattavasti enemmän Länsi-Euroopasta, kuin muilta lajin esiintymisalueilta.
Merckinsarvikuono oli erikoistunut elämään metsäympäristöissä, kun taas vastaavasti samaan aikaan elänyt arosarvikuono ("Stephanorhinus hemitoechus") asutti aroja. Molemmat lajit kehittyivät todennäköisesti Aasiassa ja Eurooppaan levitessään ne syrjäyttivät vanhemman sarvikuonolajin "Stephanorhinus hundsheimensis".
Kajaanintullin koulu
Kajaanintullin koulu on Oulun Kajaanintullin alueella toimiva peruskoulutason opetusta tarjoava koulu, jolla on erillinen työpajakeskus Intiön kaupunginosassa.
Kajaanintullin koulun alueen vanhimman puisen empire -tyylisen rakennuksen suunnitteli Carl Ludvig Engel vuonna 1829. Se valmistui 1831 köyhäintaloksi, mistä johtuu rakennuksen entinen nimi "Vattihuusi" (Fattighus). Toinen Oulun ensimmäisistä kansakouluista aloitti rakennuksessa 1874, mutta siinä oli annettu jo aiemmin opetusta vähävaraisten perheiden lapsille, esimerkiksi vuosien 1849 ja 1874 välisenä aikana Bell-Lancaster-menetelmän mukaisesti. Rakennusmestari J. W. Lillqvistin suunnittelema ns. nikkarityylinen päärakennus valmistui puolestaan koulun alueelle vuonna 1893. Nykyään koulussa tarjotaan luokkien 1-9 peruskoulutason opetusta erityisesti oppilaille, joiden tunne-elämän ja elämänhallinnan seikat vaikuttavat koulunkäyntiin ja oppimiseen. Vuosittain koulussa on oppilaita noin 60. Intiön pajakeskuksen työpajaluokat on tarkoitettu perusopetuksen loppuvaihetta varten..
Heinätorin koulu
Heinätorin koulu on Oulun Hollihaassa, Tuirassa, Intiössä ja Hiirosessa toimiva erityiskoulu, joka tarjoaa esi-, peruskoulu- ja lisäopetusta.
Heinätorin koulussa on kaksi yksikköä, Heinätori ja Leinonpuisto. Ensin mainittu tarjoaa luokkamuotoista erityisopetusta, toinen taas monialaista kuntouttavaa opetusta erityistukea tarvitseville oppilaille, joilla on merkittävä kehitysviive. Heinätorin yksikkö sijaitsee Hollihaassa, Leinonpuiston yksiköllä on toimintaa ja tiloja Tuirassa, Intiössä ja Hiirosessa. Heinätorin yksikön alueella on useita rakennuksia, joista Wolmar Westlingin suunnittelema päärakennus valmistui 1875. Ns. "Fiskaalin pirtti" -nimisessä rakennuksessa aloitti 1874 toimintansa toinen Oulun kaupungin ensimmäisistä kansakouluista. Kolmannen alkujaan asuintaloksi 1896 valmistuneen rakennuksen suunnitteli J. W. Lillqvist.
Karl Backman (pormestari)
Karl Backman (k. 5. maaliskuuta 1717 Tukholma, Ruotsi) oli suomalainen Oulun kaupunginkirjuri, raatimies ja pormestari.
Backmanin vanhemmat olivat Vaasan pormestari Kristian Backman (k. 1691) ja Ingrid Mattsdotter Rothovius. Hän kävi Vaasan triviaalikoulua ja pääsi ylioppilaaksi Uppsalassa ja Turussa 1694.
Backman toimi Oulun kaupunginkirjurina vuodesta 1698 ja kaupungin raatimiehenä vuodesta 1701. Hän oli samalla kaupungin kassanhoitajana vuodesta 1712 alkaen. Isonvihan aikana Backman pakeni 1715 Ruotsiin. Oulun pormestarin Gabriel Gråån kuoltua Ruotsissa toukokuussa 1715 Backmania ehdotettiin Oulun seuraavaksi pormestariksi mutta hän kuoli maaliskuussa 1717 Tukholmassa ennen varsinaista virkanimitystä.
Karl Backman oli naimisissa Margareta Henriksdotter Forbuksen kanssa. Heidän poikansa oli Kajaanin ja Sotkamon kirkkoherra Lars Henrik Backman (1707–1755).
Sandro Wieser
Sandro Wieser (s. 3. helmikuuta 1993 Vaduz) on liechtensteinilainen jalkapalloilija, pelipaikaltaan keskikenttäpelaaja. Hän edustaa Sveitsin Superliigassa pelaavaa FC Thunia.
Liechtensteinin A-maajoukkueessa Wieser debytoi vuonna 2010.
Ali Ashfaq
Ali Ashfaq (s. 9. lokakuuta 1980 Malé) on malediivilainen jalkapalloilija, pelipaikaltaan hyökkääjä. Hän edustaa Malesian Superliigassa pelaavaa PDRM FA:ta.
Ashfaq on yksi Malediivien kaikkien aikojen parhaista urheilijoista. Hän debytoi Malediivien A-maajoukkueessa vuonna 2003.
Balzan FC
Balzan Football Club on jalkapalloseura Balzanin kunnasta Keski-Maltasta. Balzan pelaa Maltan korkeimmalla sarjatasolla Maltan Valioliigassa. Balzan on pelannut kertaalleen Euroopan sisäisissä kilpailuissa, kun se pääsi pelaamaan Eurooppa-liigan kauden 2015–2016 ensimmäiselle karsintakierrokselle. Balzan hävisi ottelusarjan bosniajahertzegovinalaiselle FK Željezničar Sarajevolle yhteismaalein 3–0.
Balzan perustettiin vuonna 1937 nimellä Balzan Youths Football Club.
Hanna Kaila
Hanna Kaila (s. 31. heinäkuuta 1970 Helsinki) on suomalainen näyttelijä ja laulaja, joka on esiintynyt useissa musikaaleissa, äänityöskennellyt ja dubbannut animaatioita. Hän valmistui teatteritaiteen maisteriksi TeaK:ista vuonna 1998. Hän on toiminut myös opettajana ja tekee (laulujen) käännöksiä.
Hanna Kaila on työskennellyt mm. Helsingin Kaupunginteatterille:
Adonal Foyle
Adonal David Foyle (s. 9. maaliskuuta 1975 Canouan) on saintvincentläinen uransa lopettanut koripalloilija.
Foyle adoptoitiin kotimaastaan Yhdysvaltoihin 15-vuotiaana vuonna 1990, ja sai maan kansalaisuuden vuonna 2007. Ennen ammattilaisuraansa hän pelasi vuosina 1994–1997 yliopistokoripalloa Colgaten yliopiston joukkueessa.
Sentterinä pelannut Foyle oli kahdeksas varaus vuoden . Hän pelasi NBA:ssa 13 kauden aikana yhteensä 733 runkosarjaottelua, joista suurimman osan Golden State Warriorsin riveissä.
The Lone Ranger (videopeli)
The Lone Ranger on Konamin Nintendo Entertainment Systemille vuonna julkaisema toimintaseikkailupeli. Se perustuu "The Lone Ranger" radio- ja televisiosarjaan ja peli on julkaistu ainoastaan Pohjois-Amerikassa.
Tan Howe Liang
Tan Howe Liang (; s. 5. toukokuuta 1933 Shantou, Guangdong, Kiina) on singaporelainen entinen painonnostaja ja olympiahopeamitalisti.
Tan voitti olympiahopeaa vuoden 1960 Rooman olympialaisissa kevyessä sarjassa. Hän oli maansa ensimmäinen olympiamitalisti, ja sai seuraa vasta 48 vuotta myöhemmin 2008 Pekingin olympialaisissa.
Uransa jälkeen Tan työskenteli muun muassa ravintoloitsijana sekä taksinkuljettajana.
Paea Wolfgramm
Paea Wolfgramm (s. 1. joulukuuta 1969 Vava'u) on tongalainen entinen nyrkkeilijä ja olympiahopeamitalisti.
Wolfgrammin ensimmäinen merkittävä saavutus amatöörinä oli hopeamitali superraskaassa sarjassa vuoden 1994 Kansainyhteisön kisoissa. Seuraavana vuonna hän voitti kotimaassaan pidetyssä turnauksessa Oseanian mestaruuden.
Vuonna 1996 Atlantan olympialaisissa Wolfgramm ylsi hopeamitaliin superraskaassa sarjassa. Hän on maansa toistaiseksi ainoa olympiamitalisti. Wolfgramm myös kantoi Tongan lippua avajaisissa.
Olympialaisten jälkeen Wolfgramm siirtyi ammattilaiseksi. Hänen ammattilaisuransa merkittävin ottelu oli WBC-liiton raskaansarjan mestaruusottelu Volodymyr Klytškoa vastaan maaliskuussa 2000. Kaksikko oli aiemmin kohdannut toisensa olympialaisten loppuottelussa, ja molemmat kamppailut päättyivät Klytškon voittoon.
Wolfgramm otteli viimeisen kerran ammattilaisena elokuussa 2001. Hänen saldokseen jäi 20 voittoa ja neljä tappiota.
Mari-EP
Mari-EP on ramopunk-yhtye Poikien EP-levy, joka julkaistiin huhtikuussa 1993 levymerkillä Poko Records.
Tyhmät joutuu aina maksamaan
Tyhmät joutuu aina maksamaan on ramopunk-yhtye Poikien EP-levy, joka julkaistiin lokakuussa 1992 levymerkillä Poko Records.
Stéphane Ortelli
Stéphane Ortelli (s. 30. maaliskuuta 1970 Hyères, Var, Ranska) on monacolainen autourheilija.
Ortellin uran suurin saavutus on Le Mansin 24 tunnin ajon voitto vuonna 1998. Hän kilpaili tehdastallin Porsche 911 GT1 -autolla yhdessä Laurent Aïellon sekä Allan McNishin kanssa. Vuonna 2000 Ortelli sijoittui saman kuljettajakaksikon kanssa toiseksi, tällä kertaa tehtaan Audilla.
Vuonna 2003 Ortelli voitti Span 24 tunnin ajon Porschella yhdessä Romain Dumasin sekä Marc Liebin kanssa. Kestävyyskilpailujen lisäksi hän on ajanut sekä WTCC-sarjassa sekä Porsche Supercupissa, jonka mestaruuden hän voitti kaudella 2002.
Vuodesta 2012 lähtien Ortelli on kilpaillut pääasiassa Euroopassa Belgian Audi Club Team WRT -tallissa.
Irti (Pojat-yhtyeen albumi)
Irti on ramopunk-yhtye Poikien toinen studioalbumi. Se julkaistiin helmikuussa 1992 levymerkillä Poko Records.
Kazakstanin pääministeri
Kazakstanin pääministeri johtaa Kazakstanin tasavallan hallitusta. Nykyinen pääministeri on Kärim Mäsimov, joka aloitti viidennen hallituskautensa 25. maaliskuuta 2015 viisi päivää mažiliksen vaalien jälkeen. Hänellä on kaksi varapääministeriä. Toinen varapääministreri on Kazakstanin presidentti Nursultan Nazarbajevin vanhin tytär, Dariga Nazarbajeva.
Guanyu Zhou
Guanyu Zhou, kutsutaan myös nimellä Zhou Guan Yu (周冠宇, s. 30. toukokuuta, 1999 Shanghai) on kiinalainen moottoriurheilija. Hän kuuluu Ferrarin nuorten kuljettajien akatemiaan.
Zhou aloitti uransa Karting-luokista vuonna 2010. Vuonna 2013 hän voitti Kartingissa Super 1 National Rotax Max Junior ja Rotax Max Euro Challenge Junior -luokkien mestaruudet. Vuonna 2015 Zhou aloitti kilpauransa Italian Formula 4 -sarjassa jossa hän saavutti kolme voittoa, kaksi paalupaikkaa ja yhdeksän palkintosijoitusta sijoittuen sarjan loppupisteissä toiseksi. Hän ajoi samana vuonna Saksan ADAC Formula 4 -sarjassa yhdeksän kilpailua saavuttaen kaksi palkintosijaa. Vuonna 2016 Zhou kilpailee Euroopan Formula 3 -sarjassa. Tätä ennen hän kilpaili Uuden-Seelannin Toyota Racing Series -sarjassa josta hän saavutti yhden voiton ja neljä palkintosijaa sijoittuen sarjan kuudenneksi.
Pojat (albumi)
Pojat on saman nimisen ramopunk-yhtyeen ensimmäinen studioalbumi, joka julkaistiin syksyllä 1990 levymerkillä Ayshire levyt. Siitä julkaistiin ainoastaan 500:n kappaleen painos.
Vuonna 2010 Rocket Records julkaisi albumista uusintapainoksen, joka sisältää livemateriaalia yhtyeen Turun Kårenin esityksestä helmikuulta 1991.
Sora Tokui
Sora Tokui on japanilainen ääninäyttelijä, joka tunnetaan muun muassa Nico Yazawan roolista animesarjassa "Love Live".
Mäsimovin viides hallitus
Mäsimovin viides hallitus aloitti toimintansa viisi päivää mažiliksen vaalien jälkeen 25. maaliskuuta 2016.
Juha Vuorio
Juha Vuorio (s. 7. elokuuta 1961 Salo) on suomalainen televisiotuottaja ja kilpauransa päättänyt koripalloilija.
Salon Vilppaan kasvatti Vuorio pelasi miesten SM-sarjassa neljä kautta, vuodet 1984–1986 Turun NMKY:ssä ja vuodet 1987–1989 Salon Palloilijoissa.
Vuorio lopetteli koripalloilijanuraansa 1990-luvun puolivälissä, jolloin hän siirtyi Turusta Tampereen Pyrintöön. Television parissa työskentelystä haaveillut Vuorio perusti oman tuotantoyrityksensä Ten Years Productionin vuonna 1998. Sittemmin Yellow Film & TV:hen fuusioitunut yritys on tuottanut kymmeniä televisio-ohjelmia, joihin lukeutuvat muun muassa Älä katso, Ennätystehdas, Huvipuisto, Mentalisti Noora Karma ja suuren suosion saavuttanut, Venla-palkittu Se on siinä.
Vuorio on asunut perheineen Tampereella ja on työskennellyt ajoittain myös Dubaissa. Hän on IIMSAM-hyväntekeväisyysjärjestön ensimmäinen suomalaisjäsen. Pyrinnössä Vuorio on toiminut koripallon juniorivalmentajana. Koulutukseltaan Vuorio on yo-merkonomi.
Vuorio on myös Tampereella ja Helsingissä sijaitsevien Hook Wings -nimisten kanansiipiravintoloiden osaomistaja.
Sanomala
Sanomala on Sanoman sanomalehtipaino Vantaan Martinlaaksossa. Sanomalassa painetaan Helsingin Sanomia, Ilta-Sanomia ja Hufvudstadsbladetia sekä konsernin muita sanomalehtiä. Helsingin Sanomat muodostaa yli kaksi kolmasosaa tuotannosta. Lisäksi Sanomalassa painetaan vähäisiä määriä kokonaan ulkopuolisia lehtiä. Sanomien lisäksi kiinteistössä toimii nykyisin myös muita graafisen alan yrityksiä.
Sanomalan painotalon rakentaminen aloitettiin vuonna 1976 ja se valmistui vuonna 1977. Rakennuksen on suunnitellut arkkitehti Kalle Vartola. Rakennus on kulttuurihistoriallisesti merkittävä ja sen punatiilinen julkisivu Martinkyläntien suuntaan on määrätty säilytettäväksi Vantaan moderni teollinen rakennusperintö -inventoinnissa vuonna 2012.
Ennen Sanomalan rakentamista Helsingin Sanomat painettiin kohopainotekniikalla Ludviginkadulla. Sanomalan valmistuminen mahdollisti offsetpainotekniikkaan siirtymisen. Ensimmäiset Helsingin Sanomat painettiin Sanomalan painossa 16.11.1977. Vuoteen 2003 käytössä oli Rockwell-yhtiön valmistama Goss Metro painokonelinja. Se koostui seitsemästä painokoneesta, joissa oli yhteensä 52 painoyksikköä.
Vuonna 2003 Sanomalassa otettiin käyttöön uusi Man Roland -painokonelinja "Sanoman". Man Roland -painokonelinja koostuu kahdesta painokoneesta, joissa kummassakin on kuusi painoyksikköä. Käytettävä painomenetelmä on edellisen koneen tavoin coldset offsetpaino. Uudistus mahdollistaa neliväripainatuksen koko lehdessä kun aiemmin osa lehdestä oli teknisten rajoitusten takia painettava mustavalkoisena. Uuden koneen painoyksiköiden rakenteellinen ratkaisu paransi myös neliväripainatuksen laatua. Sateelliittiperiaatteella toteutetuissa painoyksiköissä kaikki neljä päällekkäin tulevaa osaväriä painetaan paperille noin metrin pituisella matkalla. Aiemmassa koneessa neliväripainatus toteutettiin kolmiväriyksiköillä: paperi kulki pitkän matkan ensimmäisen ja viimeisen värin painamisen välillä, joka vaikeutti värien kohdistamista.
Juho Pirttijoki
Juho Pirttijoki (s. 30. heinäkuuta 1996 Toijala) on suomalainen jalkapalloilija, joka edustaa Ruotsin pääsarjassa Allsvenskanissa pelaavaa GIF Sundsvallia sekä lainasopimuksella Kuopion Palloseuraa loppukauden 2018 ajan heinäkuusta alkaen. Hän on pelipaikaltaan keskuspuolustaja.
Pirttijoki aloitti jalkapallon Toijalan Pallossa. Hän siirtyi 13-vuotiaana Valkeakosken Hakan junioreihin. Ensimmäiset aikuisten ottelunsa Pirttijoki pelasi farmisopimuksen turvin Kolmosen Pallo-Sepoissa kaudella 2013. Kärsittyään vuoden 2014 alkupuolen loukkaantumisista Pirttijoki siirtyi loppukaudeksi lainalle Kakkosessa pelanneeseen FC Hämeenlinnaan, jossa hän teki neljässä pelaamassaan ottelussa kaksi maalia. Kaudella 2015 Pirttijoki teki sarjadebyyttinsä Hakassa ja pelasi Ykkösessä 23 ottelua, joissa syntyi viisi maalia. Maaliskuussa 2016 hän teki kaksivuotisen pelaajasopimuksen Veikkausliigan HIFK:in kanssa. Pirttijoki teki pääsarjadebyyttinsä huhtikuussa 2016 PK-35 Vantaata vastaan. Kaudella 2016 hän pelasi 25 veikkausliigaottelua ja teki yhden maalin. Helmikuussa 2017 Pirttijoki solmi Ruotsin Allsvenskanissa pelaavan GIF Sundsvallin kanssa kolmivuotisen sopimuksen. Heinäkuussa 2018 hän siirtyi lainasopimuksella loppukaudeksi Kuopion Palloseuraan.
Pirttijoki pelasi kymmenen poikamaaottelua 2014–2015. Hän on kuulunut alle 21-vuotiaiden maajoukkueeseen vuodesta 2016.
A-maajoukkuedebyyttinsä Pirttijoki teki 21-vuotiaana Abu Dhabissa 11. tammikuuta 2018 pelatussa ystävyysottelussa Jordaniaa vastaan.
Le Roi
Le Roi on jyväskyläläis-vantaalainen yhtye, joka määrittelee musiikkinsa King Size Popiksi. Yhtyeen musiikissa on vaikutteita niin popista, rockista, kuin elektronisesta musiikista. Le Roi julkaisi 19.9.2017 toisen albuminsa Elämä.
Le Roi sai alkunsa vuonna 2012 kitaristi Jaakko Penttilän ja laulaja Eero Salonlahden yhteistyöprojektina, josta se kasvoi nopeasti bändiksi. Le Roi teki levytyssopimuksen Sound of Finland -yhtiön kanssa alkukeväällä 2015.
Karl Backman
Karl Backman -nimisiä henkilöitä ovat:
Mosta FC
Mosta Football Club on jalkapalloseura Mostan kunnasta, Keski-Maltalta. Seura pelaa Maltan korkeimmalla sarjatasolla Maltan Valioliigassa.
Naxxar Lions FC
Naxxar Lions Football Club on jalkapalloseura Naxxarin kunnasta Pohjois-Maltalta. Naxxar pelaa Maltan korkeimmalla sarjatasolla Maltan Valioliigassa.
Pembroke Athleta FC
Pembroke Athleta Football Club on jalkapalloseura Pembroken kunnasta Koillis-Maltalta. Pembroke nousi ensimmäistä kertaa Maltan pääsarjaan Maltan Valioliigaan kaudeksi 2015–2016.
Patrik Alaharjula
Patrik Alaharjula (s. 5. heinäkuuta 1997) on suomalainen jalkapalloilija, joka edustaa Ykkösessä pelaavaa JJK Jyväskylää. Hän on pelipaikaltaan hyökkääjä.
Alaharjula on Kuopion Palloseuran kasvatti. Hän teki debyyttinsä seuran edustusjoukkueen paidassa Veikkausliigassa huhtikuussa 2016 Tampereen Ilvestä vastaan tullen vaihdosta kentälle.
Alaharjula on edustanut Suomea nuorten maajoukkueissa. Vuonna 2016 hän debytoi Suomen alle 19-vuotiaiden jalkapallomaajoukkueessa.
Kirkkojuopa
Kirkkojuopa on Kokemäenjoen vanha suuhaara Ulvilassa. Sen ja Kokemäenjoen pääuoman väliin jää Saarenluoto, jolla sijaitsee Ulvilan Saaren kartano. Vastapäätä Saaren kartanoa Kirkkojuovan itärannalla sijaitsee Ulvilan kirkko. Kirkkojuovan ylittävät Ulvilan kirkolta Saarenluotoon Saaren kartanon ja Ulvilan kirkon luota johtava yksityistie Saarentie sekä Saarenluodon pohjoisosan halki kulkeva valtatie 11.
Humppilan toinen kirkko
Humppilan toinen kirkko oli Tammelan seurakunnan alaisen Humppilan kappeliseurakunnan kirkko. Humppilasta tuli itsenäinen seurakunta eli kirkkoherrakunta 1893. Kirkko oli suorakaiteenmuotoinen, torniton, puusta rakennettu pitkäkirkko. Se rakennettiin 1773 ja vihittiin 10. huhtikuuta 1774.
Kirkon pohjoisosassa oli sakaristo ja eteläsivulla ainoan ulko-oven edessä eteinen. Paanuista tehdyn vesikaton pinnan peitti musta terva, kun taas seinien ulkopinta oli maalattu punaiseksi. Runkohuoneessa oli viisi ikkunaa ja sisäkattona holvimainen lautakatto. Kaikki sisäpinnat olivat maalaamattomia. Kirkon pituus oli 24 kyynärää (14,2 metriä), leveys 15 kyynärää (8,9 m) ja vesikatto alkoi 8 kyynärän (4,7 m) korkeudesta. Kuoripäädyssä olleiden kahden ikkunan korkeus oli kolme kyynärää (1,8 m), eteläsivun kahden ikkunan korkeus kaksi kyynärää (1,2 m), pohjoisseinän ikkunan korkeus yksi kyynärä (0,6 m) ja länsipäädyn parven yläpuolisen ikkunan korkeus oli yksi kyynärä. Kirkkohuonetta koristi öljyvärimaalaus, jonka aiheena oli vertauskuvallinen ihmishahmo, ja sen allekirjoituksena ollut virke tarkoitti suomeksi "Kaiken maallisen hyvän minä kernaasti jätän, kun taivas minulle autuuden tarjoo."
Sakariston pituus ja leveys oli 5–6 kyynärää (3–3,5 m). Sen pohjois- ja itäseinillä oli yhden kyynärän korkuinen ikkuna, joista toisessa oli rautaristikko ja toinen oli suljettavissa luukulla. Sakariston alle oli rakennettu pieni viinikellari. Sakaristossa, kirkkohuoneessa ja eteisessä oli puinen lankkulattia. Kirkkosalista sakaristoon johtavassa ovessa oli avaimella käytettävä lukko ja samanlainen lukko oli eteisestä kirkkoon johtavassa ovessa. Ikkunattoman ja vailla välikattoa olevan eteisen ulko-ovessa ei ollut lukkoa, vaan sen korvasi rautahaka.
Kirkon rakentamisen yhteydessä tehty puinen kellotapuli oli maalattu punaiseksi. Se oli pituudeltaan ja leveydeltään yhdeksän kyynärää (5,3 m) ja sen seinän korkeus oli viisi kyynärää (3 m). Paanukattoisen tapulin kokonaiskorkeudeksi muodostui 15 kyynärää (9 m). Torniin oli ripustettu kaksi kelloa, joista 18 leiviskää (153 kg) painava oli valettu Tukholmassa 1775 ja 12 leiviskää (102 kg) painava 1833 Luvialla. Tämä kellotapuli purettiin 1857 ja siitä saadut rakennusaineet käytettiin pappilan aitan korjaamiseen.
Humppilan ensimmäinen kirkko valmistui 1723 Lamminmäkeen. Seuraavat kirkot rakennettiin nykyiselle kirkonpaikalle. Paikkakunnan toisen kirkon tilalle rakennettiin uusi puukirkko, Humppilan vanha kirkko, 1853-1855 ja siihen käytettiin kaikki edellisestä kirkosta saatava kelvollinen materiaali. Tämä järjestyksessä kolmas Humppilan kirkko paloi 1917 ja sen korvasi nykyinen kivirakenteinen Humppilan kirkko.